ವೈಕುಂಠ ಏಕಾದಶಿಗೆ ಕುದುರೆಗೆರೆಯ ನಾರಾಯಣ ಧಾಮ ಸಜ್ಜು ಹೆಸರಘಟ್ಟ: ತಳಿರು ತೋರಣದಿಂದ ಅಲಕೃಂತಗೊಂಡ ಧನ್ವಂತರಿ ನಾರಾಯಣ ಸ್ವಾಮಿ, ಅಂಗಳದ ತುಂಬೆಲ್ಲ ಬಣ್ಣ ಬಣ್ಣದ ರಂಗೋಲಿ,ಸಂಸ್ಕೃತ ಶ್ಲೋಕ ಪಠಿಸುವ ಚಿಣ್ಣರು, ಹಾಡು, ಭಜನೆ, ದೇವರನಾಮ ಹೇಳುವ ಗ್ರಾಮಸ್ಥರು... ವೈಕುಂಠ ಏಕಾದಶಿಯನ್ನು ವೈಭವೊಪೇತವಾಗಿ ಆಚರಿಸಲು ದಾಸನಪುರ ಹೋಬಳಿಯ ಕುದುರೆಗೆರೆ ಗ್ರಾಮದ ಆದಿಚುಂಚನಗಿರಿ ಶಾಖಾಮಠದ ನಾರಾಯಣಧಾಮ ಈ ರೀತಿಯಾಗಿ ಸಜ್ಜುಗೊಂಡಿದೆ. ಶುಕ್ರವಾರ ರಾತ್ರಿ 12ಕ್ಕೆ ಶ್ರೀಮನ್ನಾನಾರಾಯಣ ದೇವರಿಗೆ ಅಭಿಷೇಕ ಮಾಡಲಾಗುವುದು. ಬೆಳಗಿನ ಜಾವ 4ಕ್ಕೆ ಮಹಾಮಂಗಳಾರತಿ ನಡೆಯಲಿದೆ. ನಂತರ ಭಕ್ತರು ನಾರಾಯಣ ಸ್ವಾಮಿಯ ದರ್ಶನ ಮಾಡಬಹುದು. ಪುಷ್ಯ ಮಾಸದ ಶುಕ್ಲ ಪಕ್ಷದ ಏಕಾದಶಿ ವೈಕುಂಠ ಏಕಾದಶಿಯಾಗಿರುತ್ತದೆ. ಈ ದಿನ ವೈಕುಂಠದ ಉತ್ತರದ ಬಾಗಿಲಿನ ಮೂಲಕ ಶ್ರೀಮನ್ ನಾರಾಯಣ ದೇವರು ಮೂರು ಕೋಟಿ ದೇವಾನುದೇವತೆಗಳಿಗೆ ದರ್ಶನ ಭಾಗ್ಯವನ್ನು ಕರುಣಿಸಿದ ಎನ್ನುವ ನಂಬಿಕೆ ಭಕ್ತರಲ್ಲಿದೆ. ಈ ಕಾರಣಕ್ಕೆ ಈ ದಿನದಂದು ವಿಷ್ಣು ದೇವಾಲಾಯಗಳಲ್ಲಿ ವೈಕುಂಠ ದ್ವಾರವನ್ನು ನಿರ್ಮಿಸಿ ದರ್ಶನಕ್ಕೆ ಅವಕಾಶ ಕಲ್ಪಿಸಿ ಕೊಡಲಾಗುತ್ತದೆ ಎನ್ನುತ್ತಾರೆ ನಾರಾಯಣ ಧಾಮದ ಸಾಯಿ ಕೀರ್ತಿನಾಥ ಸ್ವಾಮೀಜಿ. ಮೂರು ವರ್ಷಗಳಿಂದ ನಾರಾಯಣ ಧಾಮದಲ್ಲಿ ನಡೆಯುವ ವೈಕುಂಠ ಏಕಾದಶಿ ಕಾರ್ಯಕ್ರಮಕ್ಕೆ ತಪ್ಪದೇ ಹಾಜಾರಾಗುತ್ತಿದ್ದೇನೆ. ಇಲ್ಲಿಯ ಪ್ರಶಾಂತ ಮತ್ತು ಅಹ್ಲಾದಕರ ವಾತಾವರಣ ಮನಸ್ಸಿಗೆ ಹಿತವೆನಿಸುತ್ತದೆ. ಧ್ಯಾನಕ್ಕೆ ಕೂತರೆ ಮನಸ್ಸು ತಿಳಿಯಾಗಿ ಅರಿವಿನ ಪ್ರಜ್ಞೆ ಮೂಡುತ್ತದೆ ಎನ್ನುತ್ತಾರೆ ತೋಟಗೆರೆ ಗ್ರಾಮದ ನಿವಾಸಿ ಬಸವೇಗೌಡ.